# Familien G Damsbo - Rugbrød
Vores hverdagsrugbrød. Det er blevet en vane, så det virker!

# Rugbrød

Bagværk
Brød
Vores hverdagsrugbrød. Det er blevet en vane, så det virker!

Vi er glade for at bage, og særligt rugbrød er lækkert som hjemmebag. Her er opskriften, som vi bruger. Den er overkommelig og, men kræver at man tænker sig lidt om i god tid.

## Dag 1

Tag din surdej ud og fodr den. Se her for gode råd.

## Dag 2

- 175 g surdej (ca. 1½ dl)
- 15 g salt (2 spsk)
- 1 liter vand, koldt
- 400 g skårne rugkerner
- 200 g groft hvede-/speltmel
- 375 g rugmel

Røres sammen i en stor skål (5 L). Tildækkes og står ved stuetemperatur i 12-24 timer.

- 450 g skårne rugkerner
- Evt. 100 g mandler eller hasselnødder, eller 1 dl boghvede, amarant eller chia

Sættes i blød med rigeligt vand 12-36 timer.

## Dag 3

Dejen fra Dag 2 samt drænede, udblødte rugkerner (og nødder/frø) blandes.

Desuden tilsættes følgende:

- 5 dl frø (fx ligelig fordeling af hørfrø, sesam, solsikke- og græskarkerner)
- 1-2 spsk honning (kan røres ud i øl)
- 1 øl (33 cl, gerne hvidtøl eller anden mørk øl, men det kommer sig ikke så nøje)
- Ca 4 dl rugmel til rette konsistens.

Det hele røres godt sammen. Det skal have en tyk, sej klistret konsistens og fordeles i 3 smurte rugbrødsforme der rummer 2 liter (eller 2 forme á 2-3 liter). Glat dejen.

Lad nu brødene hæve under et fugtigt viskestykke indtil dejen når lidt op over kanten (1-3 timer). Inden de bages, brug da en våd strikkepind eller lignende til at prikke huller i brødene (ca. 30 i hver), så der ikke opstår luftlommer. Bages med konventionel varme ved 180°C i 1 ½ time. For en blød skorpe lægges brødene i plastposer umiddelbart efter bagning. Egner sig til at fryse ned, men vent to døgn. Så smuldrer brødet ikke så meget når det skæres efter optøning.

Tip: rør ca 2 spsk mørk maltsirup i dejen på dag to. Giver mere smag og farve.